Συντεταγμένες: 49°2′N 0°15′E﻿ / ﻿49.033°N 0.250°E﻿ / 49.033; 0.250

Το **Καλβαντός** (γαλλικά: *Calvados*) είναι γαλλικός νομός στη διοικητική περιοχής της Νορμανδίας. Η INSEE και το ταχυδρομείο του αποδίδουν τον κωδικό 14. Πρωτεύουσα του νομού είναι η Καν. Μεγάλες πόλεις και υπονομαρχίες της είναι οι κοινότητες Μπαγιέ, Λιζιέ και Βιρ-Νορμαντί.

Πριν το 2016 ο νομός Καλβαντός ανήκε στην περιοχή Κάτω Νορμανδία η οποία συνενώθηκε με την Άνω Νορμανδία και πλέον αποτελούν τη νέα διοικητική περιοχή Νορμανδία.

Οι κάτοικοι ονομάζονται Καλβαντοζιέν.

Γεωγραφικά στοιχεία
-------------------

Η παραλία της Αρρομάνς, στη θάλασσα τμήμα του στρατιωτικού λιμανιού
Θέση του νομού Καλβαντός στη Νορμανδία
Ο νομός Καλβαντός αποτελεί τμήμα της διοικητικής περιοχής της Νορμανδίας και έχει έκταση 5.535 τετραγωνικά χιλιόμετρα.

Πρωτεύουσα του νομού είναι η Καν (105.403 κατ.), που βρίσκεται σε απόσταση περίπου 201 χιλιομέτρων κατ'ευθεία γραμμή βορειοδυτικά του Παρισιού.

Ο πληθυσμός του νομού ανέρχεται σε 693.679 κατοίκους (2016).

Προς τα βόρεια βρέχεται από τη θάλασσα της Μάγχης σε μια ακτογραμμή 130 χιλιομέτρων. Συνορεύει με άλλους τρεις νομούς της Νορμανδίας: στα ανατολικά με το νομό Ερ, στα νότια με τον Ορν και στα δυτικά με τη Μανς. Επιπλέον, χωρίζεται από το νομό Σεν-Μαριτίμ μόνο από τις εκβολές του Σηκουάνα.

Την περιοχή διαρρέουν ποταμοί που εκβάλουν στη Μάγχη. Ο ποταμός Τουκ διαρρέει κυρίως το Λιζιέ, ο Ορν διαρρέει την Καν, ο Βιρ από την ομώνυμη πόλη Βιρ, οι ποταμοί Ντιβ, Ορμπικέ, και άλλοι.

Καλύπτει δύο πολύ διαφορετικές φυσικές περιοχές: τη λεκάνη του Παρισιού προς τα ανατολικά και την οροσειρά της Αρμορικής προς τα δυτικά.

Οι φυσικές περιοχές που απαρτίζουν το νομό Καλβαντός είναι:

* η περιοχή του Ωζ
* η πεδιάδα της Καν
* η περιοχή Μπεσέν
* η πεδιάδα της Φαλαίζ
* η περιοχή Μποκάζ
* η περιοχή Νορμανδική Ελβετία

Τοπωνυμία
---------

Ένας παλιός θρύλος αποδίδει την ετυμολογία του Καλβαντός στο *Σαλβαδόρ*, ένα πλοίο της ισπανικής Αρμάδας που βυθίστηκε στους βράχους κοντά στην Αρρομάνς το 1588. Ωστόσο, είναι πιθανότερο ότι το όνομα Καλβαντός προέρχεται από το λατινικό *calva dorsa* ή *calva dossa* (φαλακρή πλάτη) αναφερόμενο σε δύο υψώματα της ακτής, τα οποία, όταν φαίνονται από τη θάλασσα, φαίνονται φαλακρά λόγω της χαμηλής βλάστησης τους.

Ιστορία
-------

*Δείτε επίσης: Νορμανδία (διοικητική περιοχή), Δουκάτο της Νορμανδίας και Απόβαση στη Νορμανδία*

Χάρτης των παραλιών της Συμμαχικής απόβασης
Ο νομός Καλβαντός είναι ένας από τους αρχικά 83 νομούς (σήμερα 101) , που δημιουργήθηκαν κατά τη διάρκεια της Γαλλικής Επανάστασης στις 4 Μαρτίου 1790, σύμφωνα με το νόμο της 22ας Δεκεμβρίου 1789.

Δημιουργήθηκε από τμήμα της ιστορικής επαρχίας της Νορμανδίας. Το όνομα «Κάτω Ορν» είχε προταθεί αρχικά για το νομό, αλλά τελικά επικράτησε το όνομα Καλβαντός, από το όνομα μιας συστάδας βράχων στην ακτή.

Μέχρι το 2015, μαζί με τους νομούς Μανς και Ορν αποτελούσαν την περιοχή Κάτω Νορμανδία. Στα πλαίσια της εδαφικής μεταρρύθμισης του 2014, η Κάτω Νορμανδία συγχωνεύθηκε με την Άνω Νορμανδία (νομοί Ερ και Σεν-Μαριτίμ) την 1η Ιανουαρίου 2016 και από την συνένωση προέκυψε η νέα διοικητική περιοχή Νορμανδία. 

Μετά τη συμμαχική νίκη στο Βατερλώ, τα στρατεύματα της Πρωσίας κατέλαβαν την περιοχή από τον Ιούνιο 1815 έως τον Νοέμβριο 1818.

Κατά τον Β' Παγκόσμιο Πόλεμο, στις 6 Ιουνίου 1944 τα χαράματα, ξεκίνησε η Απόβαση στη Νορμανδία, όπου οι συμμαχικές δυνάμεις αποβίβασαν περίπου 1 εκατ. άνδρες και 180.000 οχήματα στις παραλίες του κόλπου του Σηκουάνα και άρχισε η αντίστροφη μέτρηση της γερμανικής κυριαρχίας.

Οι Σύμμαχοι αποβιβάστηκαν στις ακτές του Καλβαντός και της Μανς. Οι ανατολικές παραλίες της απόβασης αντιστοιχούν στην Ακτή της Νακρ:

* Παραλία Ομάχα (Σαιντ-Ονορίν-ντε-Περτ )

* Παραλία Γκολντ (Ανέλ - Βερ-συρ-Μερ)
* Παραλία Τζούνο (Κουρσέλ - Σαιν-Ωμπέν-συρ-Μερ)
* Παραλία Σουόρντ (Σαιν-Ωμπέν-συρ-Μερ - Ουιστρεάμ).

Διοικητική διαίρεση
-------------------

Τα διαμερίσματα του νομού Καλβαντός
Ο νομός Καλβαντός αποτελείται από 4 διοικητικά διαμερίσματα, 25 καντόνια και 527 κοινότητες.

| Διαμέρισμα | Καντόνια | Κοινότητες | Πληθυσμός
Απογραφή 2016 | Έκταση
χμ² | Πυκνότητα
Κάτ./χμ² | Κωδ.
INSEE |
| --- | --- | --- | --- | --- | --- | --- |
| Μπαγιέ | 5 | 123 | 73.896 | 976,64 | 76 | 141 |
| Καν | 16 | 200 | 384.540 | 1.595,74 | 241 | 142 |
| Λισιέ | 7 | 160 | 162.678 | 1.756,20 | 93 | 143 |
| Βιρ | 3 | 44 | 72.565 | 1.205,87 | 60 | 144 |
| Σύνολο νομού | 25 | 527 | 693.679 | 5.534,45 | 125 | 14 |

Πόλεις
------

Μπαγιέ, στο ιστορικό κέντρο
Ονφλέρ
Οι μεγαλύτερες πόλεις του νομού Καλβαντός είναι:

| Πόλη | Πληθυσμός
(2016) | Διαμέρισμα |
| --- | --- | --- |
| Καν | 105.403 | Καν |
| Ερουβίλ-Σαιν-Κλαιρ | 22.701 | Καν |
| Λιζιέ | 20.301 | Λισιέ |
| Βιρ Νορμαντί | 17.425 | Βιρ |
| Μπαγιέ | 13.525 | Μπαγιέ |
| Ιφ | 11.768 | Καν |
| Μοντβίλ | 9.811 | Καν |
| Ουιστρεάμ | 9.117 | Καν |
| Φαλαίζ | 8.214 | Καν |
| Ονφλέρ | 7.728 | Λισιέ |

Οικονομία
---------

**Γεωργία**

Στην οικονομία του Καλβαντός παραδοσιακά κυριαρχεί η γεωργία, η κτηνοτροφία, η οστρακοκαλλιέργεια και η τυροκομία. 

Η περιοχή του Ωζ έχει μεγάλη παραγωγή βοοειδών για την παραγωγή κρέατος και γάλακτος καθώς και στην τυροκομία. Ο νομός είναι μία από τις περιοχές που παράγεται το γνωστό γαλλικό τυρί Καμαμπέρ. Στις πεδιάδες της Καν και της Φαλαίζ καλλιεργούνται σιτηρά. Η περιοχή Μπεσέν και η Μποκάζ ειδικεύονται στην γαλακτοπαραγωγή. Παράγεται επίσης μηλίτης και από την απόσταξη μηλίτη ορισμένων περιοχών το αλκοολούχο ποτό Καλβαντός, που παίρνει το όνομά του από την περιοχή.

Η περιοχή είναι επίσης γνωστή για τα μήλα της, που προβάλλονται στο λογότυπο του νομού αλλά και για την εκτροφή αλόγων.

**Βιομηχανία**

Ο νομός Καλβαντός έχει μεγάλη βιομηχανική παράδοση. Τα ανθρακωρυχεία του Λιτρί παρήγαγαν 2,5 εκατομμύρια τόνους μεταξύ του 1744 και του 1880 και από το 1941 έως το 1949 για την τροφοδότηση της νορμανδικής βιομηχανίας, ιδίως τα ασβεστοκάμινα. Για μεγάλο χρονικό διάστημα, η περιοχή της Καν ήταν βιομηχανική. Η Μεταλλουργική Εταιρεία της Νορμανδίας είχε σημαντική παραγωγή χάλυβα μεταξύ 1912 και 1993. Το εργοστάσιο έχει μεταφερθεί στην Κίνα και διατηρεί μόνο ένα φούρνο ως αναμνηστικό.

Ο νομός Καλβαντός σήμερα, είναι ένας σημαντικός κόμβος αυτοκινητοβιομηχανίας με τα εργοστάσια της Renault Trucks και της PSA Peugeot Citroën.

Τα τελευταία δέκα χρόνια, η περιοχή επικεντρώνεται επίσης στις νέες τεχνολογίες και την έρευνα, κυρίως μέσω ενός εργοστασίου της Philips και ενός κοντινού τεχνολογικού πάρκου, καθώς και του Μεγάλου εθνικού επιταχυντή βαρέων ιόντων (Grand National Accelerator for Heavy Ions, GANIL), ένα ερευνητικό κέντρο πυρηνικής φυσικής που βρίσκεται στην Καν.

Πολλές μεγάλες εταιρείες έχουν την έδρα τους στο νομό, όπως: Guy Degrenne, Faurecia, Labinal (Βιρ).

Ο **τουρισμός** επίσης είναι ένας από τους κινητήρες της οικονομίας του νομού και της Νορμανδίας. Ο νομός με την πλούσια ιστορία του, τη γαστρονομική κληρονομιά και τις παραλίες του, αποτελεί σημαντικό τουριστικό πόλο έλξης.

Γαστρονομία
-----------

Καμαμπέρ και Πον-λ'Εβέκ
Η νορμανδική γαστρονομία προσελκύει τουρίστες που αναζητούν «τοπικά προϊόντα». Τα κυριότερα τυριά που παράγονται στο Καλβαντός είναι το καμαμπέρ, που πήρε το όνομά του από την κοινότητα Καμαμπέρ στον γειτονικό νομό Όρν, το Λιβαρό, το Πον-λ'Εβέκ και το Παβέ ντ'Ωζ (Pavé d'Auge).

Τα προϊόντα από μήλο είναι το καλβαντός και ο μηλίτης. Η θάλασσα είναι επίσης παρούσα στη γαστρονομία της Νορμανδίας, όπως με τα χτένια του Πορ-αν-Μπεσέν, στρείδια του κόλπου Βε κ.α. Ορισμένες σπεσιαλιτέ είναι εμβληματικές για μια πόλη όπως το λουκάνικο της Βιρ.

Σπορ
----

Θαλάσσια σπορ συχνά παίζονται στις ακτές και στις παραλίες, για παράδειγμα, το kite surfing και το Μπιτς βόλεϊ. Η Σταντ Μαλέρμπ Καέν Καλβαντός είναι επαγγελματική ποδοσφαιρική ομάδα της Καν, που παίζει σήμερα στη Λιγκ 1.

Τουρισμός
---------

Η παραλία της Ουλγκάτ
Ο νομός Καλβαντός είναι μία από τις πιο επισκέψιμες περιοχές της Γαλλίας λόγω των παραθαλάσσιων θερέτρων που είναι από τα πιο διάσημα στη Γαλλία με τα πολυτελή ξενοδοχεία τους, τα καζίνο, το πράσινο τοπίο, τα αρχοντικά, τα κάστρα, τα γραφικά βράχια, την ιστορία του Γουλιέλμου του Κατακτητή, την Καν, το Μπαγιέ, το Λιζιέ, των περίφημων παραλιών της Απόβασης της Νορμανδίας και των πολυάριθμων μουσείων για τον Β' Παγκόσμιο Πόλεμο. Κάθε χρόνο, χιλιάδες τουρίστες επισκέπτονται τα μνημεία της Συμμαχικής απόβασης του 1944, αλλά και τις γραφικές νορμανδικές πόλεις που μοιάζουν με καρτ ποστάλ, όπως το Ονφλέρ.

Σε πιο κομψό στυλ, οι Ντωβίλ και Καμπούρ, τόποι συνάντησης της ευρωπαϊκής αστικής τάξης κατά τη διάρκεια της Μπέλ Επόκ και του Μεσοπόλεμου, πρωταγωνιστούν σε διεθνείς εκδηλώσεις όπως το Φεστιβάλ Κινηματογράφου (Deauville American Film Festival), με την παρουσία πολλών διάσημων ηθοποιών. 

Η Φιλντισένια ακτή (Côte de Nacre) και η Ανθισμένη ακτή (Côte Fleurie), όπου βρίσκονται οι κοινότητες Ουλγκάτ, Ντωβίλ, Καμπούρ και Ονφλέρ είναι γεμάτες με βίλες και μικρά αρχοντικά, που χτίστηκαν κατά τη διάρκεια της Μπελ Επόκ. 

Στο νομό υπάρχει ένα χωριό που ανήκει στα «Πιο όμορφα χωριά της Γαλλίας», το Μπεβρόν-αν-Ωζ.

Στη Μπαγιέ βρίσκεται η διάσημη «Ταπετσαρία της Μπαγιέ», ένα κεντημένο ύφασμα μήκους περίπου 70 μέτρων και ύψους 50 εκατοστών που απεικονίζει τα γεγονότα που οδήγησαν στην κατάκτηση της Αγγλίας από τους Νορμανδούς και τον Γουλιέλμο τον Κατακτητή, μετέπειτα βασιλιά της Αγγλίας, που κορυφώθηκαν με τη μάχη του Χέιστινγκς.

  

* Μνημεία και ιστορικοί τόποι στο νομό Καλβαντός
* Μπεβρόν-αν-ΩζΜπεβρόν-αν-Ωζ
* Η πύλη εισόδου στο κάστρο της ΚανΗ πύλη εισόδου στο κάστρο της Καν
* Το κάστρο του Γουλιέλμου του Κατακτητή στη ΦαλαίζΤο κάστρο του Γουλιέλμου του Κατακτητή στη Φαλαίζ
* Το λιμάνι της ΟνφλέρΤο λιμάνι της Ονφλέρ
* Το μουσείο της Απόβασης στη Νορμανδία στην ΑρρομάνςΤο μουσείο της Απόβασης στη Νορμανδία στην Αρρομάνς
* Η παραλία της ΑρρομάνςΗ παραλία της Αρρομάνς
* Τμήμα της ταπετσαρίας της Μπαγιέ, που αναπαριστά τη μάχη του Χέιστινγκς το 1066Τμήμα της ταπετσαρίας της Μπαγιέ, που αναπαριστά τη μάχη του Χέιστινγκς το 1066
* Η Ντωβίλ στην Μπελ ΕπόκΗ Ντωβίλ στην Μπελ Επόκ

Παραπομπές
----------

1. ↑  (Γαλλικά) Fresnais, Raphaël (11 Δεκεμβρίου 2019). «Un nouveau préfet arrive dans le Calvados». *Ouest-France*. Ανακτήθηκε στις 16 Μαΐου 2020.
2. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
3. ↑ . «legifrance.gouv.fr».
4. ↑ . «habitants.fr/calvados-14».
5. ↑ . «fr.distance.to/Paris/Caen».
6. ↑  Lepelley, René (1990). *Calvados, qui es-tu, d'où viens-tu ou le nom énigmatique d'un département Français: Critique d'une tradition, hypothèses diverses, proposition d'interprétation*. C. Corlet.
7. ↑  Εγκυκλοπαίδεια Μπριτάννικα, τομ.31, σελ.212
8. ↑ . «cuistophe.free.fr».

Εξωτερικοί σύνδεσμοι
--------------------

* Καλβαντός-Τουρισμός (γαλλικά-αγγλικά)
* Η επίσημη σελίδα (γαλλικά)

|  |  |  |  |
| --- | --- | --- | --- |
| 

| π • σ • ε
Νομοί της Γαλλίας |
| --- |
|  |
| 
* 01 Αιν
* 02 Αιν
* 03 Αλλιέ
* 04 Αλπ-ντε-Ωτ-Προβάνς
* 05 Ωτ-Αλπ
* 06 Αλπ-Μαριτίμ
* 07 Αρντές
* 08 Αρδέννες
* 09 Αριέζ
* 10 Ωμπ
* 11 Ωντ
* 12 Αβερόν
* 13 Μπους-ντυ-Ρον
* 14 Καλβαντός
* 15 Καντάλ
* 16 Σαράντ
* 17 Σαράντ-Μαριτίμ
* 18 Σερ
* 19 Κορέζ
* 2A Νότια Κορσική
* 2B Άνω Κορσική
* 21 Κοτ-ντ'Ορ
* 22 Κοτ-ντ'Αρμόρ
* 23 Κρεζ
* 24 Δορδόνη
* 25 Ντου
* 26 Ντρομ
* 27 Ερ
* 28 Ερ-ε-Λουάρ
* 29 Φινιστέρ
* 30 Γκαρ
* 31 Ωτ-Γκαρόν
* 32 Ζερς
* 33 Ζιρόντ
* 34 Ερώ
* 35 Ιλ-ε-Βιλαίν
* 36 Αντρ
* 37 Αντρ-ε-Λουάρ
* 38 Ιζέρ
* 39 Ζυρά
* 40 Λαντ
* 41 Λουάρ-ε-Σερ
* 42 Λουάρ
* 43 Ωτ-Λουάρ
* 44 Λουάρ-Ατλαντίκ
* 45 Λουαρέ
* 46 Λοτ
* 47 Λοτ-ε-Γκαρόν
* 48 Λοζέρ
* 49 Μαιν-ε-Λουάρ
* 50 Μανς
* 51 Μαρν
* 52 Ωτ-Μαρν
* 53 Μαγιέν
* 54 Μερτ-ε-Μοζέλ
* 55 Μεζ
* 56 Μορμπιάν
* 57 Μοζέλ
* 58 Νιέβρ
* 59 Νορ
* 60 Ουάζ
* 61 Ορν
* 62 Πα-ντε-Καλαί
* 63 Πουί-ντε-Ντομ
* 64 Ατλαντικά Πυρηναία
* 65 Άνω Πυρηναία
* 66 Ανατολικά Πυρηναία
* 67 Κάτω Ρήνος
* 68 Άνω Ρήνος
* 69 Ρον
* 70 Ωτ-Σον
* 71 Σον-ε-Λουάρ
* 72 Σαρτ
* 73 Σαβοΐα
* 74 Άνω Σαβοΐα
* 75 Παρίσι
* 76 Σεν-Μαριτίμ
* 77 Σεν-ε-Μαρν
* 78 Ιβλίν
* 79 Ντε-Σεβρ
* 80 Σομ
* 81 Ταρν
* 82 Ταρν-ε-Γκαρόν
* 83 Βαρ
* 84 Βωκλύζ
* 85 Βαντέ
* 86 Βιέν
* 87 Ωτ-Βιέν
* 88 Βοζ
* 89 Ιόν
* 90 Έδαφος του Μπελφόρ
* 91 Εσόν
* 92 Ω-ντε-Σεν
* 93 Σεν-Σαιν-Ντενί
* 94 Βαλ-ντε-Μαρν
* 95 Βαλ-ντ'Ουάζ

Υπερπόντιοι νομοί
971 Γουαδελούπη
972 Μαρτινίκα
973 Γαλλική Γουιάνα
974 Ρεϋνιόν
976 Μαγιότ |

 |

|  |  |
| --- | --- |
| 

|  |
| --- |
| * Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 148892062
* LCCN: n50052877
* GND: 4197801-8
* SUDOC: 026502658
* BNF: cb11873893w (data)
* NKC: ge1156122

 |

 |